BECKWITH] TEXT AND TRANSLATION 425 
Iloko o keia oli ana a Mailekaluhea, aole nae i maliu iki mai ko 
lakou kaikunane, a hala aku la lakou la ma na waa, noho iho la na 
kaikuahine, kuka iho la i manao no lakou, hookahi mea nana i 
hoopuka ka lakou olelo, o Kahalaomapuana, ko lakou muli loa. 
Eia kana olelo, “He nani ia ua maliu ole mai la ko kakou kai- 
kunane alii, i ka Mailehaiwale a me Mailekaluhea, i ka laua uwalo 
aku, e aho e hele no kakou mauka a kahi e pae ae ai lakou, alaila, na 
Mailelaulii e kaukau aku i ko kakou kaikuahine, malia o aloha mai ia 
kakou.” A ua holo like ae Ja ia manao ia lakou. 
A haalele lakou ia Keaau, hiki mua na kaikuahine i Punahoa, ma 
kahi i kapaia o Kanoakapa, noho iho lakou malaila, hiki hope o 
Aiwohikupua ma. 
Ja Aiwohikupua ma i aneane ai e pae mai ma kahi a na kaikuahine 
e noho aku ana, ike mai la o Aiwohikupua e noho aku ana kona mau 
kaikuahine, kahea koke ae la o Aiwohikupua i na hoewaa a me na 
hookele, “ E haalele kakou i keia awa; no ka mea, eia no ua poe uhai 
loloa nei, e pono kakou ke imi aku i awa e ae e pae aku ai.” 
Ja lakou i haalele ai i kahi a na kaikuahine e noho ana, hea aku la 
o Mailelaulii mahope, ma ke mele, penei: 
“Kuu kaikunane kapu, 
Laniihikapu o kuu manawa—e! 
Heaha ka hala nui? 
I paweo ai na maka o kuu haku, 
I kapu ai ka leo i ka uwalo, 
Ka uwalo hoi a kou mau pokii, 
Kou mau pokii kaikuahine hoi, 
E maliu mai. 
E maliu mai i na hoa ukali, 
Na hoa pii pali o Haena, 
Kokolo pali o ke ala haka, 
Alahaka ulili o Nualolo, 
Pali kui—e! kui o Makana, 
E iala—e, hoi mai—e. 
Homai ka ihu i ou pokii, 
A hele aku i kau huakai, 
I ka huakai hoi a ke aloha ole—e. 
Aloha oe, ike aku, 
Ike aku i ka aina, 
I ka maka o na makua—e.” 
A lohe o Aiwohikupua ma i ka leo 0 keia kaikuahine, lana malie 
iho la na waa, alaila, i aku la o Kahalaomapuana, “ Pono io kakou, 
akahi no hea ana i lana malie ai na waa, hoolohe aku kakou o ka leo 
o ke Kahea mai, a kau kakou maluna o na waa, alaila, palekana.” 
A liuliu ka lakou Ja hoolana ana i na waa, o ka huli aku la no ia o 
Aiwohikupua ma e holo, acle wahi mea a maliu iki mai. 
A hala aku la lakou la, kuka hou iho la na kaikuahine i olelo hou 
na lakou. O Kahalaomapuana no ko lakou mea manao. 
